钦定古今图书集成/明伦汇编/闺媛典/第289卷 > 皇清二十二 > 黄一璧妻丘氏
## 钦定古今图书集成/明伦汇编/闺媛典/第289卷 > 皇清二十二 > 黄一璧妻丘氏

按《宁化县志》：丘氏，知县丘应登女，适黄一璧。年二十六而璧亡，无子，四壁萧然，仅一小婢供役而已。丘声不出户，影不出帷，以十指给饔飧。或讽曰：“人生轻尘弱草耳，何自苦如此？” 丘艴然谢，于是讽者不复进。顺治庚寅，洪水入城，屋不没者仅栋。丘闭门抱柩，与水浮沉，自朝至暮。已而水退，绝粒者三日矣。戚里咨叹曰：“此真渐台遗踪也。” 知县何凤岐表之。